Kilpailu- ja kuluttajavirasto sekä Kansaneläkelaitos ovat puuttuneet Suomen Punaisen Ristin monopoliasemaan ensiapukoulutuksen markkinoilla. Koulutus on korvattu Punaiselle Ristille julkisista varoista työterveyshuollon kautta – ilman kilpailutusta.

Koulutusmonopolin taustalla on sosiaali- ja terveysministeriön ja SPR:n yhteistyösopimus kriisivarautumisesta ja laatuvaatimukset täyttävän ensiapukoulutuksen järjestämisestä.

Helmikuussa 2014 allekirjoitetussa pöytäkirjassa valtio ja SPR sopivat yhteiskunnan häiriötilanteisiin varautumisesta ja ensiapukoulutuksen koordinoimisesta sekä kehittämisestä.

Yhteistyöpöytäkirjassa SPR sitoutui ylläpitämään ja kouluttamaan viranomaistyötä täydentävää vapaaehtoistyövoimaa kriisitilanteiden varalle.

Vastineeksi ministeriö vahvisti SPR:n erityisaseman virallisena, kansalliset laatuvaatimukset täyttävänä ensiapukouluttajana.

Käytännössä SPR sai sopimuksella yksinoikeuden virallisen väestötason ensiapukoulutuksen ja ensiavun kouluttajakoulutuksen järjestämiseen Suomessa.

SPR:n erityisasema näkyy Kansaneläkelaitoksen korvauskäytännöissä. Työnantajilla on lakisääteinen velvollisuus huolehtia ensiapukoulutuksen järjestämisestä työpaikoilla.

Yhteiskunta korvaa koulutuksen kulut sairausvakuutuslain perusteella työterveyshuollon kautta.

Käytännössä Kela on korvannut ensiapukoulutuksen työnantajille työterveydenhuoltona vain silloin, kun kouluttajana on toiminut SPR:n järjestämässä koulutuksessa pätevöitynyt kouluttaja.

Ensiapualan muiden kouluttajien mitta täyttyi lopullisesti, kun Punainen Risti yhtiöitti ensiapukoulutuksensa kesällä 2017.

”Valtion varmistamassa monopoliasemassa ei ole enää yleishyödyllinen yhdistys, vaan liikevoittoa tavoitteleva osakeyhtiö: Punainen Risti Ensiapu Oy. Yleishyödyllisyys katosi yhtiöittämisen myötä”, sanoo kilpailevan EFR ensiapukoulutus Oy:n toimitusjohtaja Jani Sormunen.

Sormusen mukaan kyseessä on yksinoikeussopimus ja maksuautomaatti SPR:n yhtiön ja valtion välillä. ”Kilpailutusta ei voi ohittaa keinotekoisin selityksin ja sopimuksin”, Sormunen sanoo.

SPR:n pääsihteeri Kristiina Kumpula kiistää SPR:n monopoliaseman ensiapukoulutuksen järjestäjänä.

”SPR:n tuottaman ohjelman mukaista koulutusta voi antaa kuka tahansa Punaisen Ristin kouluttama ensiapukouluttaja. Hän voi olla yksityisyrittäjä tai työskennellä työterveyshuollon palveluja tuottavassa yrityksessä”, Kumpula selvittää.

Selitys ei kelpaa kilpailijoille. Hekin haluavat päästä kouluttamaan kouluttajia, joiden työpanos kelpaa Kelalle korvauspäätöksiä tehtäessä.

”Jos laki velvoittaa järjestämään, mutta ainoastaan yhden toimijan työ kelpaa julkisista varoista korvattavaksi, on ilmeistä, että muut jäävät nuolemaan näppejään. Muiden kouluttamat kouluttajat menettävät sopimuksia ja kouluttajia kouluttavat yritykset koulutettavia”, toimitusjohtaja Jani Sormunen sanoo.

Pääsihteeri Kumpulan mukaan SPR:n tavoitteena on varmistaa laadukkain mahdollinen ensiapukoulutus Suomessa.

”Punainen Risti noudattaa koulutuksessaan eurooppalaisten asiantuntijaneuvostojen hyväksymiä linjauksia, jotka pohjautuvat tutkimustietoon ja näyttöön”, Kumpula sanoo.

Kilpailija Sormusen mukaan valtion SPR:lle suoma monopoli ja kilpailutuksen puuttuminen on erityisen outoa, kun ensiapukoulutuksen markkinat ovat kasvaneet kiivaasti Suomessa ja koko Euroopassa 2010-luvulla.

”Britanniassa ensiapukoulutusta tarjoaa jo yli 500 erilaista organisaatiota. Järjetön ajatus, että samaan aikaan meillä Suomessa olisi vain yksi pätevä ja kykenevä toimija tuottamaan yhteiskunnan laatuvaatimukset täyttävää ensiapukoulutusta”, EFR:n Sormunen sanoo.

Punainen Risti Ensiapu Oy:n toimitusjohtaja Anne Pellinen kertoo yhtiön järjestäneen ensimmäisellä tilikaudellaan ensiapukoulutusta noin 25 000 ihmiselle. Kyseessä on muutamien miljoonien eurojen liiketoiminta.

Pellinen korostaa SPR:n omistaman yhtiön eroavan muista ensiapukoulutusyrityksistä siten, että liikevoitto palautuu kokonaisuudessaan omistajan eli SPR:n yleishyödylliseen toimintaan.

”Tilanteemme on toinen kuin yrityksellä, jonka liikevoitto ohjautuu omistajille, yhteiskunnan kehittämisen ja turvaamisen sijaan”, Pellinen sanoo. Hän viittaa SPR:n sitoumuksiin kriisiajan varautumisessa.

Punainen Risti Ensiapu Oy:n toimitusjohtaja perustelee johtamansa yhtiön erityisasemaa myös tuotekehittelyllä. Keihäänkärkenä on koulutuskonsepti, jonka Punainen Risti omistaa perustamansa yhtiön kautta.

”Kysymyksessä on ensiapukoulutuksen tavaramerkki, johon on laitettu huomattava määrä työtä.”

Pennanen huomauttaa, ettei SPR:n tavaramerkki voi olla vapaata riistaa, jota toiset yritykset saavat hyödyntää haluamallaan tavalla.

”Eihän Mäkkärikään jakele Big Macin reseptiä kaikkien firmojen hyötykäyttöön”, vertaa toimitusjohtaja Pennanen.

Kilpailevat yritykset ovat pyytäneet työterveyshuollon maksatuksia hallinnoivaa Kelaa puuttumaan valtion ja SPR:n yhteistyöhön.

Kela selvittelee sosiaali- ja terveysministeriön mahdollisuuksia purkaa avoimen kilpailutilanteen esteenä oleva yhteistyösopimus. Selvityspyyntö on toimitettu ministeriöön kesäkuussa 2018. Vastausta odotellaan yhä.

Erityisasiantuntija Lasse Ilkka sosiaali- ja terveysministeriöstä selittää, ettei ministeriö ole vastannut Kelan kyselyyn, koska asia on valmistelussa. Ilkan mukaan yhteistyöpöytäkirjan muuttamisen hallinnollinen käsittely on monimutkaista.

”Olemme selvitelleet tilannetta ja miettineet, millä rakenteella jatkamme tulevaisuudessa. Selvittelyssä on ollut mukana osapuolten lisäksi myös hankintalainsäädäntöön perehtyneitä valtionhallinnon lakimiehiä”, Ilkka sanoo.

Useat ensiapualan yrittäjät ovat ilmaisseet huolensa kilpailun puuttumisesta myös suoraan ministeriöön. Ministeriön mukaan tavoitteena on löytää tasapuolinen, oikeudenmukainen ja selkeä toimintamalli.

”Hankintalainsäädäntö on muuttunut siten, ettei SPR:n yksinoikeus kouluttajakoulutukseen ole enää mahdollista. Ministeriön intressinä on kuitenkin varmistaa, että kansalaisille ja erilaisille yhteisöille annettava ensiapukoulutus on jatkossakin standardoitua. Koulutuksen on seurattava alan parhaita käytäntöjä ja tietoa”, Ilkka sanoo.

SPR:n pääsihteerin Kristiina Kumpulan mukaan SPR jatkaa neuvotteluja yhteistyöpöytäkirjan yksityiskohdista ministeriön kanssa vasta syksyllä. Kumpulan mukaan sopimusta ei ole tarkoitus purkaa, ainoastaan päivittää.

Ministeriön mukaan uuden koulutusjärjestelmän on oltava tiedossa vuoden 2020 alussa.

Jutusta korjattu virhe 16.8. klo 16.44. 25 000 ei ole Punainen Risti Ensiapu Oy:n ensimmäisenä vuonna järjestettyjen koulutusten, vaan ensiapukoulutuksen saaneiden ihmisten lukumäärä.